Peter Falktoft og Esben Bjerre vender endelig hjem fra deres eksil i hovedstaden og begynder fra 24. september at sende »Monte Carlo elsker Jylland« live fra Aarhus.

Annonce

»Monte Carlo elsker Jylland« er det nyeste skud på Monte Carlo-stammen.

Hver torsdag sender Monte Carlo fremover live på DR3 med publikum fra Café Castenskiold. Her vender Peter og Esben i vanlig satirisk stil ugens vigtigste historier og får besøg af aktuelle gæster.

Og ikke nok med, at Monte Carlo sender fra Aarhus, de har også besluttet sig for at genopfinde den jyske del af margueritruten og rejser derfor rundt til de steder i Jylland, som Monte Carlo mener, er et besøg værd. Og de kommer hele vejen rundt fra blandt andet Dybbøl og Ribe i Sønderjylland, Mols i Østjylland og helt til Hjørring i Nordjylland.

»Vi har set til længe nok. Københavneriet har taget overhånd, og vi er nødt til at vende hjem til det fædrene ophav, for Jylland er meget mere end pløjemarker og døende landsbyer. Der bliver talt og talt, men ingen gør noget, og det skal være løgn. Så hele efteråret ser vi verden fra den jyske højderyg,« siger Esben Bjerre om »Monte Carlo elsker Jylland«.

Hver uge giver Monte Carlo de mest aktuelle historier en tur i maskinen - og stiller spørgsmålet:

»Hvad betyder det egentlig for os her i Jylland? Hvad er det jyske perspektiv på en nyhedsstrøm, der i nogens optik bliver stadig mere Københavnsk?«